Sklep I R 82/2004
Sodna praksa Vrhovnega sodišča, 2006-06-01

spor o pristojnosti - upravni spor - premoženjskopravni spor - pristojnost sodišča splošne pristojnosti

Ne gre za upravni spor po drugem odstavku 157. člena Ustave RS, ki je le rezervno sodno varstvo, če ni sodnega varstva po predpisih, ki določajo pristojnost sodišč. Tožniki pa zahtevajo plačilo določenih denarnih zneskov kot povračilo prispevkov za socialno varnost, ki so jih v primerjavi z drugimi morskimi ribiči sami neutemeljeno plačali. Zatrjujejo torej neupravičen premik premoženja, kar pomeni, da je spor šteti za spor obligacijske narave in premoženjskih razmerij v smislu 1. člena ZPP. S tem pa je že podana pristojnost sodišča splošne pristojnosti.

Za odločanje v tej zadevi je pristojno Okrožno sodišče v Kopru.

Tožniki so pri Delovnem sodišču v Kopru zoper toženo stranko vložili tožbo, v kateri navajajo, da je tožena stranka za nekatere morske ribiče poravnala del njihovih dolgov iz naslova plačila prispevkov za pokojninsko in invalidsko zavarovanje za obdobje od leta 1992 do 1998. Tožniki so tudi ribiči in so v spornem obdobju sami plačevali tovrstne prispevke. Zaradi ustavnega načela enakosti pred zakonom obstoji enaka obveznost tožene stranke do tožnikov kot enakopravnih ribičev, zato naj tožena stranka tožnikom povrne že plačane prispevke za pokojninsko in invalidsko zavarovanje za obdobje od leta 1992 do 1998. S kasnejšo pripravljalno vlogo so tožniki specificirali zneske plačanih prispevkov ter navedli, da zahtevajo povrnitev teh zneskov skupaj z zakonskimi zamudnimi obrestmi od posameznega vplačila dalje.

Delovno sodišče v Kopru se je s sklepom opr. št. Pd 406/99 z dne 14.5.1999 izreklo za stvarno nepristojno in je zadevo odstopilo Delovnemu in socialnemu sodišču v Ljubljani. Slednje pristojnosti ni sprejelo in je sprožilo spor o pristojnosti, s predlogom opr. št. Ps 960/99 z dne 19.3.2001. Višje delovno in socialno sodišče je s sklepom opr. št. R 11/2002 z dne 11.6.2002 sklenilo, da Delovno in socialno sodišče v Ljubljani ni stvarno pristojno za odločanje v tem sporu.

Delovno sodišče v Kopru se je nato s sklepom opr. št. Pd 154/2002 z dne 19.7.2002 izreklo za stvarno nepristojno in zadevo odstopilo Okrožnemu sodišču v Kopru.

Okrožno sodišče v Kopru svoje pristojnosti ni sprejelo in je s predlogom opr. št. P 513/2002 z dne 16.8.2004 sprožilo spor o pristojnosti s stališčem, da gre za spor iz 157. člena Ustave Republike Slovenije ter je za upravni spor pristojno Upravno sodišče.

Za odločanje o tej zadevi je pristojno Okrožno sodišče v Kopru.

V prvem odstavku 157. člena Ustave Republike Slovenije je predviden upravni spor zaradi sodnega preverjanja zakonitosti dokončnih upravnih aktov. Takih posamičnih upravnih aktov, izdanih tožnikom, ti ne zatrjujejo. Za upravni spor v smislu prvega odstavka 157. člena Ustave Republike Slovenije torej ni podlage. V drugem odstavku navedenega člena pa je predvideno sodno varstvo v upravnem sporu glede zakonitosti posamičnih dejanj in aktov, ki posegajo v ustavne pravice posameznika in za katere ni zagotovljeno drugo sodno varstvo. Slednje pomeni, da gre za rezervno sodno varstvo, ki obstaja kot zadnja možnost, če ni sodnega varstva po predpisih, ki določajo pristojnost sodišč. V upravnem sporu odloča specializirano upravno sodišče.

Po prvem odstavku 97. člena Zakona o sodiščih (ZS, Uradni list RS, št. 19/94 do 72/2005) izvajajo sodno oblast v Republiki Sloveniji sodišča splošne pristojnosti. Specializirana sodišča izvajajo sodno oblast le v okviru pristojnosti, ki je z zakonom izrecno določena (drugi odstavek 97. člena ZS). Velja torej domneva, da so za vse zadeve iz sodne pristojnosti, razen zadev, za katere zakon izrecno določa pristojnost specializiranih sodišč ali drugih organov (1. člen ZPP), stvarno pristojna sodišča splošne pristojnosti.

V obravnavanem primeru je mogoče glede na navedbe v tožbi, ki so za ugotovitev pristojnosti odločilne (drugi odstavek 17. člena ZPP) ocenili, da uveljavljajo tožniki proti toženi stranki neke vrste regresne zahtevke. Uveljavljajo namreč povrnitev že plačanih prispevkov za pokojninsko in invalidsko zavarovanje za preteklo obdobje. Kot pravno podlago navajajo sicer Ustavo Republike Slovenije in načelo enakosti pred zakonom, pri tem pa trdijo, da so v primerjavi z ostalimi morskimi ribiči sami neutemeljeno plačali navedene prispevke, zato naj jim bodo povrnjeni. Zatrjujejo torej neupravičen premik premoženja, kar pomeni, da je obravnavani spor šteti za spor obligacijske narave iz premoženjskih razmerij v smislu 1. člena ZPP. S tem je tudi že določena vrsta sodnega varstva pred sodiščem splošne pristojnosti, kar izključuje možnost primarnega sodnega varstva v upravnem sporu po drugem odstavku 157. člena Ustave Republike Slovenije. Zato je Vrhovno sodišče, ki je po drugem odstavku 25. člena ZPP pristojno za odločanje v sporih o pristojnosti med sodišči, odločilo, da je v tej zadevi pristojno Okrožno sodišče v Kopru.

ZPP člen 1, 25, 25/2.URS člen 157, 157/1, 157/2.ZS člen 97, 97/1, 97/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.